Priviți această imagine, dar și pe cele publicate de primărița Gabriela Firea pe pagina sa oficială de Facebook. În încercarea disperată de a controla prejudiciul imens de imagine provocat de plecarea celor doi fondatori ai secției de Neurochirugie de la Spitalul Colentina, echipa de PR a Gabrielei Firea a postat fuga-fuga o serie de fotografii de la întâlnirea cu cei doi medici. O selecție neinspirată, dacă e să studiem detaliile și limbajul nonverbal al participanților.

Întrevederea, care a avut loc luni după-masă, pare un dialog al surzilor.

Pe de o parte, doi medici cu expresie de oameni obosiți, îngândurați, deznădăjduiți - ca atunci când construiești o casă și din motive independente de tine trebuie să o abandonezi. În imaginea alăturată, medicul Dorin Bica (stânga), cu privirea în depărtare, pare deja să încerce alte orizonturi. Singurele zâmbete forțate vin de la Gabriela Firea și oamenii pe care i-a adus la întâlnire ca să caute soluții.

Pentru mine primeaza binele cetateanului, al pacientului, iar politizarea acestui domeniu nu poate fi benefica - scrie primărița Gabriela Firea pe pagina sa de Facebook, omițând un detaliu extrem de important în discuție, anume că nu acești doi neurochirurgi au politizat întreg sistemul medical românesc - fie că vorbim despre spitalele finanțate central, fie că vorbim despre cele administrate local.

Primul pas spre politizarea spitalului Colentina a fost făcut chiar de Gabriela Firea, când a decis să-l înlocuiască pe fostul manager, considerat în breaslă unul din cei mai buni (din cauza unui incident la rețeaua de încălzire a unității despre care s-a aflat ulterior că nu putea să-i fie imputat) cu prietena sa apropiată, Silvi Ifrim. Carevasăzică, să politizăm numai când doresc aleșii, punând fără concurs directori, dar să nu politizăm când gafele adunate se adună ca bile negre la imaginea lor.



Făcând abstracție de anvergura profesională și umană a celor doi care se aflau la întâlnirea de luni, primărița Bucureștiului a făcut ceea ce partidul domniei sale se pricepe să facă cel mai bine și obține rezultate (mai ales în rândul altor categorii de populație). A aruncat cu promisiuni, propuneri, încercări de cumpărare a bunăvoinței.

I-am propus doctorului Gobej să preia interimar postul de șef de secție Neurochirurgie. În același timp, le-am solicitat celor doi medici să facă o propunere pentru un director medical interimar al spitalului Colentina. Medicii Gobej și Bica au propus-o pe dna dr. Lelia Iliescu - spune Gabriela Firea.



Primărița Firea și-a amintit brusc, cu această ocazie, și de celelalte 19 spitale aflate sub administrarea Bucureștiului și a promis că va organiza concursurile pentru funcțiile de manager în cel mai scurt timp. De ce acum și nu mai devreme, din moment ce are cu mult peste un an de la preluarea mandatului după alegerile locale?

Am explicat celor doi medici ca actuala Administratie a sprijinit, inca de la inceputul mandatului, domeniul sanatatii si ca, in acest sens, s-au alocat sume importante, in premiera, pentru reabilitarea celor 19 spitale, precum si pentru dezvoltarea retelei de medicina scolara - mai postează Gabriela Firea pe pagina sa de Facebook. Omite, și în acest caz, un detaliu relevant, anume că dintr-o așa zisă greșeală, Primăria a încercat să dea unul din cele mai mari tunuri în 2016, propunând trecerea într-o ședință de consiliu general, o hotărâre prin care cumpăra aparatură medicală de sute de ori mai scumpă decât prețul normal. Un aparat care costa 4000 de euro era trecut în listele ASSMB la peste 1 milion de euro. Apele au fost deranjate de activiștii de la Dăruiește Viață.



Într-un interviu acordat Dianei Marcu pentru Republica, medicul Gobej spune că nimic nu îl va face să revină asupra deciziei luate: „Ar fi o dovadă de neseriozitate dusă la extrem ca peste o săptămână să îmi retrag demisia. E ceva exotic. Nu mă caracterizează”.

O atitudine pe care nu o veți vedea niciodată în politică, o poziție greu de înțeles de aleșii noștri.

În discuția publicată pe Republica și pe care o recomand, veți vedea șicanele, stresul, atitudinea noului management de la Spitalul Colentina, uns de Gabriela Firea și reprezentat de Silvi Ifrim. „Pot să vă spun, de exemplu, că tot vorbeam de hărțuire în demisia noastră, că a interogat persoane din Administrație că de ce nu am fost pedepsiți că nu am scris nu știu ce protocoale operatorii. Răspunsul a fost în favoarea noastră. Directorul medical a fost tot timpul în favoarea noastră și i-a explicat managerului că acele protocoale existau menționate și că, pentru a fi scrise peste tot, ar fi fost cazul să fie angajat cineva la Registratură, că nu e cazul să fim pedepsiți. Cu alte cuvinte, făcea tot ce îi stătea în putere să ne creeze probleme, să ne șicaneze. Erau controale zilnice în secțiile noastre: se numărau pacienții, se numărau paturile, de parcă dispărea cineva de la o zi la alta. Erau tot felul de rapoarte, lucruri care au dus practic la stresarea personalului și la desfășurarea activității într-o atmosferă proastă”.

Pentru a fi credibilă și a demonstra că este cu adevărat interesată să administreze spitalele finanțate local fără să le politizeze, primărița Gabriela Firea ar trebui să treacă la fapte. Un prim semnal ar fi demiterea în cel mai scurt timp a directoarei Silvi Ifrim, numirea unui interimar care să preia criza de la Neurochiururgie și să încerce să o rezolve cu calm - fie convingându-i pe cei doi fondatori să rămână, fie cerându-le sprijin în a avea o perioadă de interimat până la găsirea altor soluții. Altfel, Silvi Ifrim ar fi trebuit demisă imediat ce se dovedea că ceea ce a spus e real - binele pacientului este o lozincă. Ironia sorții, în tot acest conflict, binele pacientului este vânturat ca o lozincă numai de conducerea Bucureștiului: Pentru mine primeaza binele cetateanului, al pacientului, iar politizarea acestui domeniu nu poate fi benefica, spune Gabriela Firea.

În ceea ce privește modul în care Primăria București se raportează la sănătatea unei metropole cu câteva milioane de locuitori, Gabriela Firea are multe de îmbunătățit. Deciziile cu privire la ridicarea Spitalului Metropolitan în zona de Nord a Capitalei se iau total netransparent, achizițiile în cele 19 unități spitalicești au loc fără ca nimeni să aibă habar de ele, șefii acestora au fost numiți politic și nimic din ceea ce se petrece astăzi nu pare să schimbe în bine această strategie de politizare.

Într-un context mai larg, sănătatea bucureștenilor este legată - dacă administrația sub Gabriela Firea ar avea o viziune pe termen mediu și lung - de reducerea masivă a poluării, încurajarea mișcării, delimitarea unor zone centrale destinate pietonilor, amenajarea pistelor pentru bicicliști, crearea unei adevărate infrastructuri pentru cei care vor să iasă din casă pentru a alerga și a face diferite sporturi, programe de prevenție pe zone și categorii de risc. Extrase din aceste planuri macro tratate individual, declarațiile și fotografiile postate pe Facebook alături de promisiunile goale aruncate - toate sunt doar exerciții de imagine cu care ne-am obișnuit, scoase în față de caniculă, ploaie și zăpadă, în comandamente transmise îndelung la televizor.

În urmă, ne uităm la mai bine de un an de la preluarea mandatului și absolut nicio promisiune nu este îndeplinită - de la trafic, până la piste de biciclete, autobuze electrice și reducerea poluării. Rămânem cu mărgica doamnei Firea.

P.S.

Vă mai amintiți crizele de furie legate de transplantul de plămân de la Spitalul Sf.Maria? Gabriela Firea și Narcis Copcă au spus explicit despre fostul ministru tehnocrat Vlad Voiculescu că vrea să împiedice procedura pentru care spitalul era pregătit de multă vreme. Dacă e așa, dacă nu a fost doar o temă de campanie electorală, de ce nu se fac la Sfânta Maria, sub înaltul patronaj al primăriței de București, sub atenta supraveghere a directorului Copcă, transplanturi de plămân pe bandă rulantă?